Puqaralıq hám biznes huqıqı kafedrası (QMU)

**Puqaralıq hám biznes huqıqı kafedrası** — Berdaq atındaǵı Qaraqalpaq mámleketlik universitetiniń Yuridika fakulteti quramındaǵı kafedra.

## Kafedra tariyxı
Qaraqalpaq mámleketlik universitetiniń ashılıwı menen 1977-jılı Tariyx-geografiya fakulteti quramında Huqıqtanıw kafedrası ashıldı. Jańadan ashılǵan bul qánigelikte A.J.Dáwletov, N.A.Abdullaev, U.Nurmashev, A.Xalikov, M.Hákimov, I.Nuratdinov, T.Qoblanov, S.Nietullaev, Q.Umarova, E.Qutıbaeva, X.Xalimov, S.Mádreymova, R.Aytmuratova, J.Niyazova, B.Matmuratov, G.Yuldashevalar ustazlıq etti. Sonıń menen birge kafedrada docent T.Qallibekov, docent G.Erniyazova, docent B.Nogaev, yuridika ilimleriniń doktorı, professor R.Matqurbanov, docent X.Paluaniyazov, yu.i.k. M.Utepbergenovlar jumıs isledi. 1993-jılı Yuridika fakulteti shólkemlestirildi hám 1 kafedra jumıs alıp bardı. 2000-jıldan baslap Huqıqtanıw kafedrasınan 3 kafedra Mámleketlik huqıq hám basqarıw, Puqaralıq hám xojalıq huqıqı, Jınayat huqıqı procesi hám kriminalistika kafedraları bólinip shıǵıp jumıs alıp bardı. 2014-jılı bul kafedralar qaytadan qosılıp Huqıqtanıw kafedrası bolıp qayta dúzildi. Huqıqtanıw kafedrası 2020-jılı oktyabr ayınan baslap kafedra «Jınayıy-huqıqıy hám puqaralıq-huqıqıy pánler» kafedrası hámde «Insan huqıqları hám mámleketlik huqıq hám basqarıw» kafedrası bolıp eki kafedraǵa bólindi. 2023-jıl noyabr ayında «Jınayıy-huqıqıy hám puqaralıq-huqıqıy pánler» kafedrası quramınnan «Puqaralıq hám biznes huqıqı» kafedrası bolıp bólinip shıqtı.

2014-2015-jıllarda Huqıqtanıw kafedrasına yuridika ilimleriniń kandidatı, docent O.D.Utegenov, 2015-2016 jıllarda yuridika ilimleriniń kandidatı I.A.Matjanov, 2016-2017-jıllarda yuridika ilimleriniń kandidatı, docent F.Q.Qutlımuratov basshılıq etti. 2017-2020-jıllar aralıǵında Huqıqtanıw kafedrasın, 2020-jıldıń oktyabr ayınan «Jınayıy-huqıqıy hám puqaralıq-huqıqıy pánler» kafedrasın yuridika ilimleriniń kandidatı, docent M.Sh.Najimov basqarıp keldi. 2023-jıl noyabr ayınnan baslap búgingi kúnge shekem «Puqaralıq hám biznes huqıqı» kafedrasın yuridika ilimleri boyınsha PhD M.B.Tleumuratov basqarıp kelmekte. Kafedrada yurisprudenciya bilimlendiriw baǵdarı boyınsha bakalavrlar, «Huqıq hám biznes» qánigeligi boyınsha magistrlar tayarlanbaqta. Pitkeriwshi qánigeler Ózbekstan Respublikasınıń barlıq huqıq qorǵaw uyımlarında jumıs alıp barıp atır.

## Jetiskenlikler
Ótken dáwir ishinde kafedradan 1 student (4-kurs studenti Ayjamal Toqsanbaeva) Ózbekstan Respublikası Prezidenti atındaǵı mámleketlik stipendiyası, 2 student (4-kurs studenti Umida Nadirbekova hám 1-kurs magistrantı Ramuza Bayjanova) Nawayı atındaǵı mámleketlik stipendiyası, bir neshe studentler Kamolot stipendiyası jeńimpazları boldı. Sonday-aq 4-kurs studenti Umida Nadirbekova Slovakiya Respublikasınıń milliy stipendiyası (National Scholarship Programme of the Slovak Republic) jeńimpazı boldı. Kafedramız professorı Q.Umarova basshılıǵında professor-oqıtıwshılar, bakalavr baǵdarı studentleri, Qaraqalpaqstan Respublikası Kásiplik Awqamlar shólkemleri birlespesi menen birlikte xalıqqa biypul huqıqıy járdem kórsetiwshi «Yuridikalıq klinika» shólkemlestirilip xızmet alıp barmaqta.

## Professor oqıtıwshılar
Kafedrada yu.i.d., professor Q.Umarova, yu.i.k., docent Sh.Shamshetov, yuridika ilimleri boyınsha PhD, docent O.Ismaylov, pedagogika ilimleri boyınsha PhD, docent E.Allambergenov, aǵa oqıtıwshılar D.T.Saparov, assistent-oqıtıwshılar E.Q.Qalimbetov, R.Saekeeva, Yu.Abdreymov, G.S.Naurızbaeva, Q.Ilyasovlar, E.Ganiev, B.Klıcheva, Z.Tulepova, T.Djadigerov, úlken ilimiy xızmetkerler B.Adilbaev, T.Kazakbaevlar ilimiy-pedagogikalıq xızmet kórsetpekte. Sonıń menen birge kafedrada ámeliyatshı professor-oqıtıwshılardan Xorezm walayatı Shovat rayonlararalıq ekonomikalıq isleri boyınsha sudı baslıǵı, yu.i.d., professor R.Matqurbanov, Ózbekstan Respublikası Saylaw komissiyası Oqıw orayı direktorı, yu.i.k., docent X.Palwaniyazov, Qaraqalpaqstan Respublikası Sudı baslıǵı K.Tarixov, Qaraqalpaq mámleketlik universiteti Yuridika fakulteti dekanı, yu.i.k., docent F.Qutlımuratov, Qaraqalpaq mámleketlik universiteti Ilimiy bólim baslıǵı yu.i.k., docent K.Nızamatdinovlar hám jumıs islep kelmekte.

## Derekler